O čemu je riječ? Zašto je to problem na razini EU-a?

Postoje tri vrste problema. Prvo, postoji potreba za jačanjem postojećeg EU sustava trgovanja emisijama razmjerno povećanom cilju smanjenja neto emisija stakleničkih plinova do 2030. za najmanje 55 % u odnosu na 1990., a da se pritom izbjegnu neravnoteže između ponude i potražnje. Drugo, određeni sektori nedovoljno doprinose postizanju povećanog cilja. Naposljetku, za potrebno jačanje postojećeg sustava trgovanja emisijama i moguće širenje trgovanja emisijama na dodatne sektore bit će potrebna veća ulaganja i veći kapaciteti kako bi se poboljšala raspodjela učinaka mjera za smanjenje emisija dok su sredstva i dalje ograničena.

Ključni je element jačanje postojećeg sustava trgovanja emisijama i povećanje njegovih ambicija u skladu s ciljem smanjenja neto emisija za najmanje 55 % do 2030. Opcije se razlikuju po tome u kojem se trenutku linearni faktor smanjenja povećava i po tome povećava li se počevši od putanje sadašnje gornje granice ili od nove osnove. Sve opcije bile bi djelotvorne i učinkovite za postizanje cilja do 2030. Stoga je odabir među različitim opcijama jačanja sustava trgovanja emisijama i povezanim paketima s drugim opcijama, primjerice rezerva za stabilnost tržišta, i dalje politički odabir. Potrebna je usmjerenija zaštita od rizika od istjecanja ugljika poticanjem inovacija, što bi se moglo postići strožim referentnim vrijednostima za besplatnu dodjelu emisijskih jedinica. Postoje četiri glavne opcije za proširenje okvira klimatske politike na pomorski promet: uključivanje u postojeći sustav trgovanja emisijama, što se može kombinirati i sa standardom za intenzitet ugljika, zasebnim sustavom trgovanja emisijama i pristojbom za emisije. Najpoželjnija je opcija uključivanje u postojeći sustav trgovanja emisijama koji, ovisno o političkim odlukama, može obuhvaćati emisije iz putovanja unutar EGP-a ili se može dodatno proširiti kako bi uključivao polovinu emisija iz putovanja izvan EGP-a. U slučaju mogućeg proširenja na druge sektore uspostava zasebnog sustava trgovanja emisijama za zgrade i promet ili za emisije iz svih načina izgaranja fosilnih goriva dvije su zadržane glavne opcije koje dopunjavaju strože ostale politike iz paketa za ostvarivanje cilja od 55 %, usmjerene na tehnološku potporu, necjenovne prepreke i daljnje poticaje za nacionalne mjere koje odgovaraju nacionalnim okolnostima. Glavna prednost uključivanja samo zgrada i cestovnog prometa u odnosu na proširenje na sve načine izgaranja fosilnih goriva jest ekonomska učinkovitost, posebno jer bi se time izbjeglo stvaranje novog sustava zaštite od istjecanja ugljika. Postoji potreba za podupiranjem niskougljičnih tehnologija povećanjem Inovacijskog fonda. Međutim, odabir iznosa naposljetku je politički odabir povezan s odlukama o ambicijama postojećeg sustava trgovanja emisijama i odlukom o proširenju trgovanja emisijama na nove sektore. Odredbe o solidarnosti kojima se ublažava distribucijski učinak među državama članicama mogle bi se dodatno razraditi ne dovodeći u pitanje doprinos sustava trgovanja emisijama novim vlastitim sredstvima EU-a. Svako navođenje najpoželjnijih mjera treba se smatrati okvirnim ne dovodeći u pitanje prilagodbe za očuvanje ukupne djelotvornosti, učinkovitosti i koherentnosti paketa za ostvarivanje cilja od 55 %.

C. Učinci najpoželjnije opcije